Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 206/14/5505	Liptovský Mikuláš, 17.7.2015
EEČ : 2-39-228-2015

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Liptovský Mikuláš zo dňa 12.5.2014, spisová značka 1 Pv 206/14/5505, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry Liptovský Mikuláš zo dňa 12.5.2014, spisová značka 1 Pv 206/14/5505, bola určená obvinenému skúšobná doba v trvaní 12 mesiacov.
Odôvodnenie:
Uznesením sp. zn. 1 Pv 206/14/5505 z 12.05.2014 bolo podľa § 216 ods. 1 Trestného poriadku podmienečne zastavené trestné stíhanie vedené proti obvinenému pre vyššie uvedený trestný čin so skúšobnou dobou 12 mesiacov, ktoré uznesenie nadobudlo právoplatnosť 24.05.2014.
Vzhľadom na to, že skúšobná doba 24.05.2015 uplynula, vyžiadal som si odpis  registra trestov, správu z Obvodného úradu, odboru všeobecnej vnútornej správy v Ružomberku a lustráciu z registra trestných stíhaní vedeného Generálnou prokuratúrou SR.
Z vyžiadaných dokladov som zistil, že obvinený v priebehu skúšobnej doby viedol riadny život, okrem spáchania dvoch priestupkov na úseku dopravy (nedodržaná rýchlosť jazdy a porušenie všeobecne záväzného právneho predpisu o BCP iným konaním, za čo mu bola uložená bloková pokuta a to konkrétne v konaní E 0709152-0709153 (20 Eur) dňa 16.6.2014 a F0695908 (10 Eur) dňa 02.03.2015. Z odpisu z registra trestov vyplýva, že v rozhodnom období (skúšobná doba podmienečného zastavenia trestného stíhania) obvinený nebol odsúdený za žiaden trestný čin, rovnako z evidencie GP SR nevyplýva, že by bolo v rozhodnom období voči menovanému vedené ďalšie trestné stíhanie. Keďže označené priestupky, ktorých sa obvinený dopustil v skúšobnej dobe,  možno hodnotiť skôr ako ojedinelé vybočenie zo slušného správania sa (v registri nie sú vedené žiadne iné priestupky), pričom druh priestupkov je iného charakteru ako je trestná činnosť, za ktorú sa vedie toto trestné stíhanie, obvinený bol za priestupky riadne postihnutý a nie je zásadný dôvod pokračovať v trestnom stíhaní, preto konštatujem, že splnil zákonné podmienky uvedené v ustanovení § 217 ods. 1 Trestného poriadku na rozhodnutie uvedené vo výrokovej časti tohto uznesenia.  
Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
     	Právoplatnosťou tohto uznesenia nastávajú účinky zastavenia trestného stíhania podľa § 9 ods. 1 písm. e/ Trestného poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Gondžur
prokurátor